Dubrovački Hoteli Maestral najnovija su meta stranih fondova uz blagoslov Ministarstva državne imovine i Centra za restrukturiranje i prodaju (CERP) pod kontrolom ministra Gorana Marića , a ujedno i posljednje neprivatizirano hotelsko društvo u Dubrovniku koje u uvali Lapad u Dubrovniku ima pet hotela i jedan paviljon s više od 900 kreveta te zapošljava nešto više od 120 ljudi. Krajnje je neobično za hrvatska poduzeća u većinskom državnom vlasništvu jer u posljednjih pet godina neprekidno ostvaruje dobit.

U studenome prošle godine, nakon višegodišnje neuspješne potrage za strateškim investitorom u to hotelsko poduzeće (uz čak šest propalih pokušaja privatizacije), CERP je objavio poziv za iskazivanje interesa za kupnju većinskog udjela u Hotelima Maestral, a u tom je prvom krugu javnog prikupljanja ponuda zaprimio čak 40 pisama za namjeru za kupnju 68,94 posto dionica ”dubrovačkog bisera” – Hotela Maestral. Upravno vijeće CERP-a je 22. studenoga utvrdilo početne cijene i uvjete prodaje dionica te dvije hotelske kuće, a rok za podnošenje obvezujućih ponuda istekao je 27. prosinca.

Obvezujuća ponuda ipak je stigla – 27. prosinca CERP je izvijestio i da je za kupnju 355.520 dionica dubrovačkih Hotela Maestral pristigla samo obvezujuća ponuda tvrtke J&T IB Capital Markets, a ta je češka tvrtka ponudila cijenu od 114,27 milijuna kuna, što je iznos početne cijene koju je CERP tražio za 68,94 posto dubrovačke hotelske kuće.

No, obvezujuća ponuda nije značila definitivno rješenje, ali uzburkala je duhove – prije svega u Dubrovniku. Naime, iako je postojao rekordan interes čak 40 ulagača, bile su ”skupljene” samo dvije dokumentacije, a pristigla je samo jedna ”prava” ponuda.

Tada je i predsjednik Uprave Hotela Maestral Julijo Srgota našao shodnim komentirati tu, kako neki ističu, pomalo neočekivanu situaciju otkrivajući pritom i ”minu iznenađenja”, više desetaka milijuna kuna dugovanja državi – koja je, eto, baš sada prodaje svoj udio češkom ulagaču za pedesetak milijuna kuna manje nego 2014. i uz zaboravljenu obavezu dodatnog ulaganja. Konkretnije, prema natječaju iz 2014. početna cijena za Hotele Maestral bila je 168 milijuna kuna uz obvezu ulaganja 90 milijuna kuna vlastitog novca.

Srgota je krajem prosinca prošle godine, nakon otvorene ponude J&T, nesvjesno ipak otkrio razloge jeftinije cijene, kompleksa hotela kojima upravlja od rujna prošle godine, ali i iznenadno veliku ulogu CERP-a u ”olakšavanju” posla češkom ulagaču.

– Uvjeren sam da su hipoteka i dug prema DAB-u (Državna agencija za osiguranje štednih uloga i sanaciju banaka) otežavajuće okolnosti, ali CERP se obvezao riješiti te probleme ako se postigne zadovoljavajuća cijena. Koliko mi je poznato napravljene su sve potrebne radnje od strane CERP-a da bi se očistila ova dva problema. Mi smo svoj dio posla tijekom natječaja obavili profesionalno u zadanim rokovima. Moram napomenuti da je veliki posao napravljen dizanjem dokumentacije kompletnog društva u virtualni Cloud sistem, te smo prilikom dolaska njihovog stručnog tima iz Praga proveli s njima jako puno vremena, sve smo im pokazali i objasnili. Ljudi su profesionalno postupili i moram priznati kako sam i očekivao od njih da daju obvezujuću ponudu – kaže Srgota.

No, ako je po njemu sve u redu uz veliku pomoć CERP-a i ministra Gorana Marića koji će ”riješiti” probleme dugova prema državi, naravno – ako se postigne zadovoljavajuća cijena s češkim ulagačima, opasnost u ovom ipak netrasparentnom preuzimanju vidjeli su članovi Radničkog vijeća Hotela Maestral na čelu s predsjednikom Vijeća Matkom Munitićem.

Oni su u očekivanju dogovorene privatizacije trgovačkog društva Hoteli Maestral d.d. zatražili od gradonačelnika Mate Frankovića da se Grad Dubrovnik formalno uključi u zaštitu prava i interesa djelatnika ovog posljednjeg neprivatiziranog hotelskog društva u Dubrovniku u smislu da bude partner radnicima u artikulaciji njihovih zahtjeva i traženja prema budućem vlasniku i CERP-u.

Prvenstveno su, za razliku od državnih prodavača i CERP-a, istaknuli nužnost zaštite prava iz kolektivnog ugovora kao jamca sigurnosti te da se 7,8 posto dionica proda radnicima Maestrala. Matko Munitić istaknuo je pritom da je uz poslovanje Hotela Maestral vezano i do 190 dubrovačkih obitelji.

Redakcija Objektiva postavila je pitanje Centru za restrukturiranje i prodaju jesu li točne informacije koje se mogu čuti u kuloarima, da je ministar Goran Marić primio čelnike J&T IB CAPITAL MARKETS-a, nakon što je natječaj završio te hoće li novi ravnatelj CERP-a Milan Plećaš prihvatiti ponudu iako formalno nisu zadovoljni uvjeti natječaja. Pitali smo i što će biti s dugom s obzirom na to da ponuda češkog fonda ne obuhvaća dug koji Hoteli Maestral duguju državi.

Iz CERP-a su poslali odgovor, međutim nisu demantirali da je ministar Goran Marić, ujedno i član Upravnog vijeće CERP-a, doista primio čelnike J&T IB CAPITAL MARKETS-a, no postavlja se pitanje zbog čega itko nakon završetka natječaja prima vlasnike poduzeća koje je dalo obvezujuću ponudu. Ili se ponuda prihvati ili se odbaci. Nema treće opcije.

Treba podsjetiti i da je CERP dobio novog ravnatelja tek prije desetak dana iako je natječaj bio raspisan prije sedam mjeseci. Mirko Volarević bio je v.d. dok mu nije istekao ugovor u siječnju. Prema pisanju medija, u Vladi je nastao razdor oko toga koga izabrati za novog čelnika CERP-a: premijer Andrej Plenković bio je za novog ravnatelja Milana Plećaša, dok je Goran Marić gurao Volarevića.

Plećaš je, prema pisanju medija, prvi ravnatelj CERP-a koji je dobio mandat na četiri godine jer su svi ravnatelji prije njega bili vršitelji dužnosti. Podsjetimo, Centar za restrukturiranje je pravni sljednik Agencije za upravljanje državnom imovinom. Među društvima čijim dionicama upravlja u većinskom vlasništvu su 3. maj (100%), ACI (79%), Badel 1862 (67%), Croatia Airlines (98%), Croatia banka (100%), Gavrilović mala privreda (100%), Hoteli Maestral (75%), Hoteli Makarska (70%), Plinacro (100%), Petrokemija (80%) itd., dok je lista društava čija je država manjinski vlasnik dulja. Samo da spomenemo neke: Croatia osiguranje (30%), Imunološki zavod (22%), Janaf (26%), Luka Rijeka (25%), Palace hotel (32%), Zvijezda (17%)…